###### Stema%20(100px) Prova14

**Republika e Kosovës Komuna e Gjilanit**

**Republika Kosova Opstina Gnjilane**

**Republic of Kosovo Municipality of Gjilan**

 **Gilan Belediyesi**

 **PROCESVERBAL**

**Nga procesverbali i mbledhjes së Kuvendit Komunal e mbajtur me datë 27.02.2025 në ora 13:00 në sallën e KK-së, me këtë:**

**R E N D P U N E**

1. Konstatimi i prezencës së anëtarëve të Kuvendit dhe miratimi i procesverbalit të mbledhjes së kaluar
2. Pyetje dhe përgjigje
3. **Rekomandimet e Komitetit për Politikë dhe Financa:**
4. **Draft Rregullorja për transparencë e Komunës së Gjilanit**
5. **Draft Rregullorja për përdorimin, mirëmbajtjen e flamujve në komunën e Gjilanit**
6. **Diskutim rreth organizimit të trafikut publik brenda qytetit të Gjilanit**
7. **Informatë rreth manifestimit “Flaka e Janarit”**
8. **Raporti i suksesit të nxënësve për gjysmë vjetorin e parë të vitit shkollor 2024/2025**
9. **Shqyrtimi i kërkesës së Shoqatës Sindikale të Policisë së Kosovës, rajoni i Gjilanit**
10. **Kërkesa e OVL**
11. **Inicimi për Bashkëpunim komunal ndërkombëtar me komunën e Gjilanit**

**2. Të ndryshme**

1. **Konstatimi i prezencës së anëtarëve të Kuvendit**

**Përveç anëtarëve të kuvendit në mbledhje prezantuan:** Arbenita Sopi Haziri, Bejtullah Osmani, Bekim Salihu, Ali Arifi, mediat e shkruara dhe ato elektronike.

**Mungoi:** Sreten Trajkoviq.

**Kushtrim Kadriu:** te pika në të ndryshme, rektori i Universitetit Kadri Zeka”, Artan Dërmaku ka kërkuar që të vijë dhe ta elaborojë propozimin e tij.

**Shpresa K. Emini:** nëse ka mundësi me na sqarua se për çfarë bëhet fjalë, për çfarë lloj propozimi.

**Kushtrim Kadriu:** tani do ta bëjmë gati materialin dhe e shohim për çfarë bëhet fjalë, është kërkesë urgjente, sepse humbet një investim shumë milionësh për Gjilanin.

***Me 23 vota për miratohet Rendi i punës.***

1. **Draft Rregullorja për transparencë e komunës së Gjilanit**

**Arbenita S. Haziri:** rregullorja për transparencë e komunës së Gjilanit, përcakton rregullat që sigurojnë transparencë të punës së organeve komunale, kryetarit të Komunës, drejtorive, kuvendit, trupave të kuvendit, mekanizmave tjerë ligjor si dhe rregullave të parimeve dhe formave të përfshirjes qytetarëve, shoqërisë civile dhe grupeve të interesit në proceset vendimmarrëse.

Kjo rregullore, përmban 9 kapituj dhe 47 nene. Kapitujt e rregullores janë të përgjithshmet te transparenca e kuvendit komunal, transparenca e ekzekutivit, kryetari i Komunës ofron transparencë për procesin e vendimmarrjes, 3 drejtorive dhe administratës.

Raporton para kuvendit të Komunës për situatën ekonomiko financiare të Komunës dhe për zbatimin e planeve të investimeve të Komunës, së paku njëherë në 6 muaj apo kurdoherë që kërkohet nga kuvendi i Komunës.

Publikimi i akteve dhe dokumenteve zyrtare dhe financiare si dhe akteve të tjera të komunës.

Format e përfshirjes së qytetarëve në vendimmarrje, takimet publike, çdo vit komuna mbanë së paku 2 takime publike për çështje të interesit të përgjithshëm në të cilën mund të marr pjesë secili person apo organizatë me interes në Komunës.

Takimi i parë obligativ mbanë 6 mujorin e parë të vitit, ndërsa takimi i dytë në 6 mujorin e dytë.

Përveç takimeve publike të caktuara më lartë, komunat janë të obliguara që t’i informojnë qytetarët e Komunës për çfarëdo planesh apo programesh të rëndësishme me interes publik.

Komuna mund të organizojë edhe takime shtesë dhe të jenë sa më pranë qytetarëve për çështje që lidhen me buxhetin komunal, zhvillimin ekonomik lokal, përdorimin e pronës komunale, planifikimin hapësinor për investime, të hyrat komunale si dhe çështje të tjera me interes të përgjithshëm.

**Gentrit Murseli:** e dëgjova me kujdes drejtoreshën dhe në kuadër të rregullores për transparencë është shumë pozitive fakti që është përfshirë neni 33 i Udhëzimit administrativ për qeverisje të hapur, ku thuhet saktë dhe qartë që kryetari i Komunës inicion dhe menaxhon buxhetimin në pjesëmarrje në bashkëpunim me kuvendin e Komunës, qytetarë dhe aktivistët lokal, përfaqësuesit e shoqërisë civile dhe të gjithë të tjerët.

Kjo ka qenë një thirrje të cilën ne si grup i LDK-së të paktën që nga tetori i vitit 2024, kemi bërë thirrje publike, por edhe gjatë muajit gusht dhe shtator sepse, kryetari i Komunës inicion dhe menaxhon buxhetimin me pjesëmarrje në bashkëpunim me kuvendin e Komunës.

Ne kemi qenë të bindur që edhe organizimi i dëgjimeve buxhetore, është dashtë të kryhet në koordinim e në bashkëpunim ndërmjet kryetarit të Komunës dhe kuvendit.

Ne si grup i LDK-së, i japim përkrahje miratimit dhe njëkohësisht bëjmë thirrje dhe është rekomandim që në të ardhmen pavarësisht pozicioneve tona, kush do qoftë që është kryetar i Komunës, ta respektojë këtë rregullore dhe të paktën për çështjen e inicimit të procedurave për dëgjime publike të pajtohen që duhet të realizohen në harmoni dhe në bashkëpunim me kuvendin e Komunës.

**Ismajl Kurteshi:** unë e kam lexuar rregulloren dhe te e njëjta rregullore e kam gjeture 2 gabime t’i quajmë teknike që nuk e dëmtojnë kuptimin, por nuk do të duhej të shkonin ashtu në atë versionin final.

Unë e lus drejtorinë që është sponzorizuese që t’i përcjell ato dy lëshime që të korrigjohen.

***Me 23 vota për miratohet pika 4 e Rendit të punës.***

1. **Draft Rregullorja për përdorimin, mirëmbajtjen e flamujve në komunën e Gjilanit**

***Me 23 vota për miratohet pika 5 e Rendit të punës.***

1. **Diskutim rreth organizimit të trafikut publik brenda qytetit të Gjilanit**

**Ismajl Kurteshi:** kjo është një pikë që unë e kam propozuar për Gjilanin një qendër komunale mbi 90.000 banorë dhe qendra e Anamoravës dhe Luginës së Preshevës e shtrirë në një hapësirë shumë të gjerë për të ecur në këmbë nga një kënd në këndin tjetër, me trafik shumë të ngarkuar për shkak të rrugëve të ngushta për gjithë ato automjete që lëvizin nëpër qytet, sepse mungon trafiku urban.

Për ta zgjidhur këtë problem patjetër në një të ardhme të afërt të organizojmë trafikun publik urban.

Trafiku urban do ta lehtësoj lëvizjen e qytetarëve nga një pjesë në pjesën tjetër të qytetit, sepse do të lëviz me shpejtësi më të madhe dhe do të kushtojë më lirë, do të zvogëlohet numri i automjeteve në rrugë të qytetit kështu do të zvogëlohet edhe ndotja e ambientit.

Nga organizimi i transportit urban, qytetarët e Gjilanit dhe rrethinës do të përfitojnë në shumë aspekte.

Për organizimin e trafikut urban kuvendi i Komunës do të kërkoj nga kryetari i Komunës që të angazhoj drejtorinë përkatëse të komunës që ta hartojmë planin dhe vijat e qarkullimit të minibusëve, kurse kryetari dhe kuvendi të ndajnë buxhetin e nevojshëm për këtë çështje të rëndësishme për qytetarët.

**Nazim Gagica:** të përgëzojmë për këtë propozim dhe të mbështesim për një nevojë ndoshta shumë e vonuar për qytetin, qytetarët një zgjidhje që i duhet Gjilanit, andaj ne e përkrahim fuqishëm dhe uroj që kjo të merr rrugën e saj përmes akterëve kryesor.

**Ali Arifi:** unë besoj që çështja e trafikut urban është çështje që i takon DSHP, dhe sa i përket ndihmesës në këtë drejtim mund të bëjmë kontributin tonë pa rezervë për çështje që kërkohen nga DUPMM.

**Kushtrim Ibrahimi:** ne vitin e kaluar kemi filluar me disa konsulta dhe jemi duke e bërë njëfarë lloj matje në qytetin e Gjilanit, ku e kemi pasur edhe një ekipë të ndërkombëtarëve që ka qenë në emër të berzhit, ku ende nuk jemi në përfundim të tyre.

***Me 21 vota për miratohet pika 6 e Rendit të punës.***

1. **Informatë rreth manifestimit “Flaka e Janarit”**

**Gentrit Murseli:** meqenëse edhe në KPF, përfaqësuesit e LDK-së e kanë thënë që ky raport është i vonuar dhe në anën tjetër sponsorizuesi i raportit, drejtori për DKRS është dashtë të jetë në seancë të kuvendit që të ketë mundësi që nëse ka interesime për çështje të caktuara nga anëtarët e kuvendit të jep përgjigje.

Meqenëse nuk është drejtori edhe ka ardhur me vonesë, nëse duhet me u diskutua në të ardhmen është veç një arsye që ka organizata të caktuara dhe individ që kanë përfituar prej thirrjes publike në organizim të manifestimit dhe ata nuk i kanë marr ende mjetet e tyre për punën që e kanë kryer.

**Krenare L. Kqiku:** edhe unë pajtohem me Gentritin, ku kërkoj që kjo pikë e rendit të ditës të shtyhet për seancën e radhës, meqë as raporti financiar nuk ka ardhur rreth informatave të Flakës së Janarit.

Kërkoj që kjo pikë e rendit të ditës të shtyhet për seancën e radhës.

**Shpresa K. Emini**: unë e kam konsideruar edhe në KPF megjithatë e kemi rekomanduar për kuvendin komunal në mënyrë që me i dhanë të drejtë edhe anëtarëve të kuvendit që të deklarohen për këto çështje.

Ka qenë e rrugës që të na vjen edhe raporti i Flakës edhe ai narrativ dhe raporti financiar i Flakës së Janarit për vitin 2024/2025.

**Ismajl Kurteshi:** mund të konstatoj se dy grupet parlamentare LDK dhe LVV, kërkuan që kjo pikë të shtyhet për seancën tjetër.

***Me 24 vota për pika 7 e Rendit të punës shtyhet për seancën e radhës.***

1. **Raporti i suksesit të nxënësve për gjysmë vjetorin e parë të vitit shkollor 2024/2025**

**Shpresa K. Emini:** kur jemi te raporti i suksesit të nxënësve për gjysmë vjetorin e parë të vitit shkollor 2024/25, sipas informacioneve që i kam, kjo pikë nuk është diskutuar në Komitetin e Arsimit, ndoshta kishte qenë e rrugës të diskutohet edhe në komitet pastaj të procedohet tutje.

Por sot edhe për një arsye shtesë nuk e kemi këtu drejtorin e DKA –së që me kërkua informacion tjetër shtesë e me qenë më mirë të informuar.

Propozoj që edhe kjo pikë të shtyhet për seancën e radhës në mënyrë që t’i japim një mundësi diskutimi pak më të gjerë.

**Bujar Nevzati:** në emër të grupit të këshilltarëve të PDK-së, ne jemi përgatitur për këtë pikë të rendit të ditës dhe kemi qenë të gatshëm që të debatojmë, por mungesa e drejtorit të DKA-së, na pamundëson që ta debatojmë për këtë pikë, prandaj i bashkëngjitëm koleges që kjo pikë të shtyhet për seancën e ardhshme.

**Ardhmërie Musliu:** sa i përket kësaj pike, mendoj se duhet të shtyhet për takimin e radhës dhe duhet që të raporti për gjysmë vjetorin e parë të vitit shkollor 2024/25, të ketë raport edhe për shkollat e mesme sepse mungon.

1. **Shqyrtimi i kërkesës së shoqatës sindikale të Policisë së Kosovës rajoni i Gjilanit**

**Sami Ahmeti:** ne si grup i këshilltarëve të LDK-së, e përkrahim këtë kërkesë, por kemi pas disa sqarime që kemi menduar a ka të bëjë vetëm për individin apo edhe për familjen.

Ne jemi marr vesh që të lirohen pjesëtarët e policisë për individ jo për familje, por në kuadër të saj të futen edhe pjesëtarët e FSK-së në këtë grup.

**Kushtrim Kadriu:** kërkesën të cilën ne e kemi marr është vetëm për policët për familjarët është një kërkesë e cila ka ardhur nga kryetari i sindikatës, ku është e sqaruar dhe e pëcjellur në materialet të cilat kanë ardhur.

**Gentrit Murseli:** meqenëse kërkesën të cilën e ka bërë sindikata e policisë, bazohet në një vendim të kuvendit të Komunës së Prishtinës, është identik bëhet fjalë për sindikatën që e ka nis kërkesën për pjesëtarët e policisë të cilët janë në Gjilan, ne kemi mundësi që sot ta votojmë propozimin në atë mënyrë se si e ka bërë sindikata, kurse në anën tjetër nëse në të ardhmen e shohim të arsyeshme dhe është brenda mundësive e shtyjmë përpara edhe propozimin.

**Besnik Shala:** ka qenë më e rrugës që të diskutohet edhe njëherë në mbledhjen tjetër me pas sa më të qartë kërkesën po ashtu edhe drejtori i DSHMS, na jep më shumë informata.

***Me 24 vota për miratohet pika e 9 e Rendit të punës.***

1. **Kërkesa e OVL**

**Kushtrim Kadriu: siç e dimë edhe në seancën e kaluar kemi pas një kërkesë ku kemi ndihmuar një familje për renovimin e shtëpisë, por më pastaj ka lind nevoja edhe për një tjetër.**

**Gjithashtu buxhetin të cilin ne e patëm ishte propozim i PDK-së ku shuma totale është 40.000 euro ku bën pjesë edhe kjo kërkesë e cila ka ardhur me të gjitha të dhënat shuma e saj është 21.270 euro.**

**Krenare L. Kqiku:** një sqarim edhe pse u votua kërkesa e policisë mirëpo propozimi ka qenë edhe prej kryetarit.

Kërkesa ka qenë për policinë edhe për zjarrfikësit d.m.th kërkesa ka qenë për policinë dhe zjarrfikësit.

Kërkoj edhe njëherë mirëkuptim që nëse ka mundësi t’i rikthehemi edhe njëherë votimit.

**Ismajl Kurteshi:** ne e votuam kërkesën e policisë tash e kemi edhe një kërkesë prej kryetarit të Komunës për zjarrfikësit që kësaj t’i shtohet edhe përkrahja për zjarrfikësit.

***Me 24 vota për miratohet kërkesa për zjarrfikësit.***

**Sami Ahmeti:** unë kam edhe një kërkesë ku bëhet fjalë për veteranët të UÇK –së i cili në vitin 2007 ka qenë i strehuar në banim social.

Arsyeja pse është larguar vitin që shkoi, ende sot nuk e dimë ku qe një kohë të gjatë ka jetuar në barakë së bashku me 2 vajzat e tij.

Grupi i shokëve të tij ka grumbulluar të holla dhe në fshat ia kanë ndërtuar shtëpinë, por edhe sot kjo familje është pa strehë.

***Me 23 vota për miratohet pika 10 e Rendit të punës.***

1. **Inicimi për Bashkëpunim komunal, ndërkombëtar me komunën e Gjilanit**

**Shpresa K. Emini:** në parim jemi për bashkëpunimin duke e ditur rëndësinë e bashkëpunimeve të tilla të ngjashme, por kishte me qenë mirë me pas diçka më konkrete.

**Ismajl Kurteshi:** nëse pajtoheni unë po mundohem ta bëj një formulim, pra kuvendi komunal i Gjilanit në parim e aprovon iniciativën për bashkëpunim në mes të komunës së Gjilanit dhe komunës së Gostivarit, duke kërkuar nga kryetari i komunës që t’i sqaroj specifikat e bashkëpunimit.

***Me 24 vota për miratohet pika e 11 e Rendit të punës.***

**Ismajl Kurteshi:** pak më parë Kushtrimi na njoftojë se rektori i Universitetit “Kadri Zeka”, në Gjilan, ka kërkuar që të sjell këtu para nesh kërkesën e tij të cilën e ka bërë me kohë dhe të na flet për një çështje që ai e konsideron të rëndësishme, prandaj bazuar edhe në respektimin e procedurave të kuvendit, që e lejon një gjë të tillë, unë e ftojë kryetarin të merr fjalën.

**Artan Dërmaku- Rektor i Universitetit “Kadri Zeka”**

Sot jam ardhur në cilësinë e rektorit “Kadri Zeka”, besoj se disa prej jush më njihni ku në këtë pozitë jam që nga tetori i vitit të kaluar.

Ky universitet siç e dini funksionon nga viti 2013 me vendim të Republikës së Kosovës, ku është njëri prej 7 institucioneve publike në Kosovë.

Qe një vit e gjysmë kemi arritur bukur shumë përparime duke filluar nga akreditimi 5 vjeçar institucional që besoj që ju e dini se akreditimet janë alfa dhe omega të institucioneve ku pa akreditim nuk mund të funksionon.

Funksionojmë me 6 fakultete me rreth 13 programe të cilat janë komplet të akredituara dhe kemi diku 2000 student aktiv, të cilët janë para së gjithash studentë të rajonit të Anamoravës, por edhe të qyteteve tjera të Luginës e kështu me radhë.

E kemi një problem ne si universitet që nuk kemi kampus, ai kampus që tani është një objekt i vjetër i viteve 70 dikur, i cili është adaptuar dikur për qëllimet universitare.

Është i rinovuar disa herë, kemi bërë edhe renovimet e fundit me ato pak mjete që i kemi pas nga ministria e Arsimit dhe ashtu disi kemi mbijetuar.

Tani një prej qëllimeve që një rektor e ka është që përveç akreditimeve, ne kemi për detyrë që të sigurojmë mjetet dhe hapësirat e nevojshme për studime, sepse nuk është çështja veç t’i mbajmë këto programe, por çështja është edhe si t’i avancojmë ato dhe si ti zhvillojmë të rejat përndryshe rrezikojmë edhe mbylljen.

Gjilani tani është qytet universitar dhe kemi universitete dhe ne duhet të punojmë ta zgjerojmë, ta forcojmë, por që në suaza të një arsimi kosovar dhe rajonal të jemi aty diku qëtë jemi të suksesshëm dhe besoni që për këto vite kanë dal kuadro shumë të mira, të cilat jo vetëm që janë në tregun e punës, por edhe ne sot eksportojmë dije sidomos në IT me studentët tanë që eksportojnë dijen nëpër shumë kompani të huaja qoftë këtu qoftë jashtë.

Që ta vazhdojmë këtë punë, ne duhet ta kemi një kampus është i vetmi institucion në Kosovë i cili nuk ka kampus.

Në bashkëpunim me qeverinë por edhe me institucionet tjera të shikojmë mundësinë që më në fund ta ketë Gjilani një kampus dhe MASHTI diku në nëntor të vitit 2023 e ka filluar një projekt të financuar nga banka evropiane për investime me titull vlerësimi i fizibilitetit dhe nevoja për institucionet publike të arsimit të lartë në Kosovë dhe kanë qenë në takim disa herë edhe në universitetin e Gjilanit dhe në bashkëpunim me ta dhe me qeverinë ne kemi mbërri që universitetin e Gjilanit kemi treguar që kemi nevojë dhe ata kanë propozuar që Gjilani të ketë kampusin e ri.

Që në periudhën janar- qershor 2024 kemi bërë disa herë takime me ta dhe në fund të muajit qershor MASHTI na kanë dërguar neve një kërkesë që të përgatisim të gjitha dokumentacionet për aplikimin e projektit që ne të fillojmë kampusin kuptohet me investime të qeverisë.

Kemi bërë kërkesë që nga tetori i vitit të kaluar që të na mundësoni dhënien në shfrytëzim të një parcele për ndërtimin e kampusit.

Ju garantoj një gjë që neve nuk na interesojnë partitë politike, as çështjet politike vetëm interesi qytetar të Kosovës dhe Anamoravës dhe ngritja e kualitetit arsimor.

Andaj ju lus që ta aprovojnë njërën nga kërkesat që ne i kemi bërë për dhënien e hapësirës.

Ne kemi shikuar disa herë me kryetarin e komunës disa vende është e vërtetë ka qenë shumë i gatshëm që të na ndihmoj në këtë proces, por hapësirat që i ka ofruar nuk kanë qenë të mira për institucionet p.sh ajo ku ka ofruar është te tregu i veturave është diçka që mund të ndodh sa të rregullohet brenda 15 viteve të ardhshme, sepse ne kemi zvogëlim të numrit të studentëve.

Nuk mundemi që të ndërtojmë diku ku studentët nuk kanë qasje duhet të jemi real në këtë çështje.

Ne kemi shikuar 3 a 4 mundësi ku njëra mundësi është që aty ku i kemi afër kampusin aktual është shkolla e mesme ekonomike tek Qendra për rehabilitim e grave.

Ne kemi kërkuar që kjo hapësirë t’i jepet universitetit pa e dëmtuar pronën e tyre, sepse edhe nëse ndërtojmë ne ajo hapësirë ju jepet atyre përsëri.

Kërkesa e dytë është fshati i lumtur, unë personalisht e kam pa atë hapësirë është hapësirë e pashfrytëzuar qe disa vite, ka një vendndodhje jo larg qytetit me mundësi qasje, por është pothuajse e gatshme dhe kishte vend për ndërtime të reja, ato që ne do të mund t’i merrnim tani nga ky projekt.

Ne do të mund ta shfrytëzojmë atë pjesë aktualisht për fakultetet e reja, sepse ne nuk mund të krijojmë as programe të reja e as fakultete të reja nëse nuk kemi hapësirë.

Ajo ishte perfektë për momentin që të akomodohemi dhe të ndërtojmë pjesë të tjera të ndërtesave me këto fonde për zhvillim.

Kërkesa tjetër ka qenë shumë e mirë, por se di sa ka me qenë e realizueshme ka qenë edhe shkolla e mesme e bujqësisë sepse ishte shumë afër fshatit të lumtur, gjithashtu e pashfrytëzuar e cila neve do të na mundësonte në qoftë se do të kemi një bashkim të këtyre hapësirave do të bëhej një prej kampuseve më të mëdha, ndoshta edhe në Ballkan dhe kjo do të ishte përfundimisht dhurata më e mirë që qyteti Gjilanit do t’i jepte vetvetes, sepse me këtë kampus, ne do të marrim investime të tjera.

Kompania të cilën Bashkimi Evropian e ka autorizuar për të bërë planin ideor, nuk po mundet ta filloj punën dhe në qoftë se na kanë dhënë një ultimatum në takimin e fundit dhe në qoftë se deri në fund të shkurtit ne nuk kemi një përgjigje për ta ata e fshinë pikën e dytë për universitetin e Gjilanit.

Ju kërkoj edhe njëherë që ta ndihmoni qytetin tuaj me hapësirë nuk kërkojmë mjete, por të paktën ashtu si 6 qytete tjera të Kosovës që i kanë dhënë hapësirë universiteteve të tyre t’i jepni edhe juve.

**Shpresa K. Emini:** e dëgjova me vëmendje zotërinë i cili na e prezantoi kërkesën, por meqë kishim edhe çështje të tjera për të diskutuar dhe shqyrtuar sot, ne si grup i këshilltarëve komunal të Gjilanit nga radhët e LDK-së, nuk patëm mundësinë reale që ta shohim e ta vlerësojmë ndoshta në mënyrën më të duhur, por një projekt i tillë, një kërkesë e tillë, një çështje jashtëzakonisht e rëndësishme, serioze nuk e di, nuk po e kuptoj se pse është lënë në momentin e fundit me ju drejtua kuvendit kërkesa.

Përveç tjerash, kjo nuk është edhe proceduralisht në rregull, sepse ka disa rregulla përmes të cilës kërkesa të tilla kur kërkohen për investime milionëshe të cilat duhet me i kalua për të ardhur deri në kuvendin komunal.

I dëgjuam disa alternativa që i prezantuat ju, më lejo qe ta them edhe më herët kur është kërkuar që Fshati i Lumtur të jepet në dispozicion institucioneve tjera, ne kategorikisht kemi refuzuar, sepse e dimë arsyen sublime, arsyen jashtëzakonisht të arsyeshme atë të themelimit dhe ndërtimit të këtij fshati, është për kategoritë e veçanta dhe të shenjta që i konsiderojmë ne dhe vazhdimisht kemi kërkuar që fshati i lumtur të funksionalizohet për arsyen që është ndërtuar.

Të ju ofrohet mbështetje dhe mundësi për rekreacion për aktivitete për mbështetje kategorive për të cilat është ndërtuar dhe në këtë rast ne nuk e shohim absolutisht si alternativë.

Ndoshta është dashtë me u konsultu me kryetarin e Komunës dhe me gjet alternativa tjera, hapësira tjera që ky investim mos me ik .

Për shkak të vonesës së reagimit të juaj ndoshta, ne nuk mund të reagojmë me kaq urgjencë sepse çështja është më serioze se që ndoshta e shohim në shikim të parë.

Ne kërkojmë që kjo çështje të shtyhet të shkoj në komitet për politikë dhe financa dhe në komitete tjera përkatëse, që të rishqyrtohet dhe të vijë në procedura të rregullta, nëse kërkohet lokacion tjetër përveç hapësirave të Fshatit të Lumtur.

**Krenare L. Kqiku:** unë sa jam e informuar kryetari bashkë me rektorin, kanë dalur në terren për me i pa pronat komunale që munden me ju dhanë në shfrytëzim dhe sa janë dakorduar për njërën prej tyre meqë është situata e ndjeshme.

Unë pajtohem në këtë rast me kolegen që ta adresojmë fillimisht në komitetin për politikë dhe financa, ta diskutojmë dhe pastaj të vazhdojmë më tutje.

**Bujar Nevzati:** për universitetin “Kadri Zeka” ne duhet të bëjmë çmos që me ju krijua këto që kërkoj rektori, sepse nuk kërkoi mjete prej komunës, kërkoi një pjesë të hapësirës me ju gjetë që është dashtë të punohet ditë e natë që t’ju bëhet zgjidhje.

Unë personalisht jam për, por kemi një problem që sot as nuk e kemi kryetarin e as drejtorin e DKA-së, janë dy njerëz kompetent që ata kanë mundur të na japin neve sinjalin dhe ne me mbështet pa asnjë hezitim.

**Ismajl Kurteshi:** ne i dëgjuam kërkesat rektorit, mendoj që janë kërkesa të arsyeshme në aspektin e nevojës për t’i plotësuar për universitetin.

Rektori prezantoi disa kërkesa alternativa për të cilat ne do të duhej me u përcaktua për njërën ose për tjetrën.

Po ashtu u tha se janë disa miliona donacione dhe në anën tjetër kushtet e punës së universitetit nuk janë ato që duhen me qenë.

Nëse shumica mendon që sot nuk ka kushte për të votuar unë propozoj që këtë kërkesë të rektorit madje edhe një takim mes rektorit e kryetarit në një afat të caktuar prej 2 javëshme u sqarua dhe kuvendi komunal pas 2 jave pasi t’i analizojmë këto çështje si duhet e sa duhet, me u përcaktua që njëra nga këto hapësira me ju dhanë, kurse sot mendoj që do të duhej të mjaftohemi pasi që shumica nuk janë të gatshëm me votua që komuna po zotohet që brenda një afati shumë të shkurtër do t’i siguroj një hapësirë të nevojshme universitetit Kadri Zeka dhe ky zotim i kuvendit besoj se i ndihmon universitetit që edhe për 2 javë ta shtyjë atë limitin kohor që është nesër.

**Artan Dërmaku:** ne e kemi bërë kërkesën në muajin tetor janë edhe disa parti politike që janë në Prishtinë dhe e dinë rastin, prandaj unë nuk e kuptoj që ju nuk e dini.

Ne i kemi bërë kërkesat tona me kohë që nga tetori i vitit të kaluar**.**

**Nazim Gagica:** pasi që u tha se jemi takuar ne me rektorin për këtë çështje, ne jemi takuar personalisht edhe në emër të subjektit por jo për këtë çështje asnjëherë s’kemi biseduar konkret për këtë por ku është ajo që e përmendëm në pikën e parë të rendit të ditës, vonesat e shkaktuara në këtë kuvend, seancat e njëpasnjëshme që lidheshin me buxhetin dhe ne kemi humbur shumë seanca, shumë vendime, shumë kërkesa dhe tani jemi në këtë pikë.

Edhe rektori tha që në tetor është sjell edhe si kërkesë, por që seancat e dështuara vazhdimisht kanë bërë që kjo kërkesë të shpërfillet në një far forme pa dashje.

Unë personalisht jo vetëm në aspektin personal, por edhe në atë që duke qenë se isha drejtor duke pa nevojën jam për t’i bërë një zgjidhje të shpejtë nëse është e mundur.

Te kërkesa e dytë që ishte fshati i lumtur sot në këtë kuvend në buxhet është rekomanduar nga kolegët tanë të LDK-së që është nda një shumë e mjeteve bukur të mira për ri funksionalizimin dhe sot është aprovuar në këtë kuvend nga gjithë këshilltarët komunal.

Unë jam për cilën do nga këto zgjidhje, por që ekzekutivi në këtë rast kryetari i Komunës të sjell zgjidhjen e pranueshme që është edhe për ju cilado qoftë ajo më në fund edhe tek fshati i lumtur edhe nëse janë bart mjetet.

**Ramiz Ramadani:** unë po e shoh vullnetin e mirë te të gjithë anëtarët e kuvendit, mirëpo njëkohësisht por edhe po e shoh se të gjithë janë të pa informuar përfshirë edhe mua që për herë të parë po dëgjoj për këtë.

Këtë vendim e konsideroj në mesin e vendimeve të mëdha që i merr ky kuvend dhe një vendim i madh kërkon edhe kohë me u shqyrtua me u pa lokacionet, andaj mendoj që propozimi i z. Kurteshit që të kërkohen edhe dy javë shtesë gati se është i pamjaftueshëm ndoshta duhet të insistojmë që së paku deri në një seancë të ardhshme të jetë edhe 1 muaj me u marr me alternativa ekzekutivi.

Po më intereson me ditë universitetin, kampusin universitar te FSK-ja, a e keni pas alternativë ngase shihet zhvendosja e atij kampusi dhe kjo është në harmoni me planin rregullativ.

Ky kuvend do t’ju mbështes, por kur e ka një lokacion të saktë dhe një mundësi ligjore.

**Gentrit Murseli:** nuk ka mundësi assesi me i ik debatit të një çështje kaq të rëndësishme e unë besoj që edhe si anëtar i kuvendit dhe si ish student i prof. Mustafa, e kam për detyrë dhe obligim me diskutua për këtë çështje.

Çka mundem unë me të garantua si anëtar i kuvendit, është që kërkesë po e lexoj për herë të parë tash dhe nuk bëhet fjalë veç për mua, por të gjithë anëtarët qe sot janë të pranishëm edhe diskutimet që i patëm, kur e patët ju fjalimin ishin vetëm për faktin që ishte hera e parë që po hasim në një çështje kaq të arsyeshme dhe kaq të rëndësishme.

Andaj, unë konsideroj se nuk është aspak faji i institucionit i UKZ si universitet për të ardhur dhe për t’i mbledhur anëtarët e kuvendit dhe me na qitë me një situatë sikur sot që për mua qe dy mandate jam anëtar i kuvendit, por asnjëherë s’kam pasur situatë më të pa lakmueshme se sot.

Qysh ka mundësi me shty ta marrim shembull kërkesën e universitetit për një çështje kaq të rëndësishme me një investim kaq të madh, e në anën tjetër anëtarët e kuvendit nuk e kanë këtë çështje as si pikë të rendit të ditës por na vjen pasi të përfundon seanca e dytë jashtë rendit të ditës dhe ne pranojmë dhe nga vet fakti kur tha kryesuesi që është rektori i universitetit të pranishëm në seancë dhe kanë me pas një kërkesë publike shumica e anëtarëve 90% të kuvendit nuk e kanë ditur për çfarë bëhet fjalë, i nderuar.

Ne pranuam që të ju dëgjojmë dhe nuk e kemi pas të qartë se cila është kërkesa për këtë çështje.

Tani kur po e lexoj materialin për herë të parë po e them edhe njëherë publikisht, po e shoh që kërkesë drejtuar kuvendit me datë 30.10.2024 që është kërkesa prej vitit të kaluar.

Asnjëherë nuk e ka kaluar prej filtrave të kuvendit, unë jam kryesuesi i komitetit për Kulturë, Rini dhe Sport, të paktën nëse edhe në këtë komitet dhe në komitetin për Arsim, në komitetin e Pronës, komitetin për Planifikim Urban, kjo çështje duhet të kaloj edhe në komitetin për Rini sepse aty kemi organizime dhe çështje të tjera të cilat i shtyjmë përpara që kanë të bëjnë për të rinjtë ku jam edhe unë njëri prej tyre.

Në anën tjetër po e shoh edhe përgjigjen që e ka dhënë DUPMM që thotë në bazë të statusit që e ka lënda njoftim që DUPMM e ka përgjigjen në pritje të debatit publik për hartimin e hartës zonale.

Në mënyrë absolute nuk ka mundësi që anëtarët e kuvendit, pa një material të cilën duhet me punua ekzekutivi e sidomos për çështje kaq të rëndësishme është e çuditshme edhe mos prania e kryetarit të Komunës këtu, mos prania e drejtorit të DKA-së këtu vetëm që të na nxjerrin në një situatë të pa lakmueshme këtu që po ballafaqohemi me këtë çështje.

Kush është prej anëtarëve të kuvendit kundër me zgjedh një prej parcelave për universitet nuk jemi asnjë.

Mua më vjen keq që është data e fundit 28 shkurt e në anën tjetër, ne për herë të parë po diskutojmë për këtë çështje dhe ideja për me nxjerr rekomandim është e pamjaftueshme për juve.

**Gresë Avdiu:** ajo çka e kemi si problem për me trajtua këtë çështje dhe mungesa e ekzekutivit e atyre që ishte dashtë me na njoftua fillimisht neve për këtë kërkesë të rektorit, e jo me na ardhur në moment të fundit, sepse as nuk e pata idenë për çka është ardhur rektori.

Nuk e kemi pas as informatën më të vogël se për çka kemi me diskutua ne pak më herët e kemi pas buxhetin e komunës së Gjilanit dhe njëra prej pikave të cilat apo parcelat për cilat ju kërkoni dhënien në shfrytëzim, ne i kemi destinuar për rifunksionalizim për Fshatin e Lumtur që mendoj që dy mundësi tjera për me u diskutua këtu janë dy mundësi tjera që i keni dhënë tek shkolla e bujqësisë dhe tek kampusi ku gjendet aktualisht shkolla ekonomike.

Unë e kam veç një pyetje e lexova edhe përgjigjen që e kemi marr këtu përgjigjja që është dërguar me datën 10 dhjetor është përgjigje ku ju kanë pyet se a keni destinua lokacionin rreth universitetit që realisht ju nuk i keni, as nuk i keni as sot, ndërsa në përgjigjen tjetër thuhet se atë që keni dërguar neve sa i përket MASHTIT nëse nuk gaboj kanë kërkuar dokumentacion për lokacionin nga komuna deri me datën 28 shkurt që i bie deri nesër.

A keni kohë ju si rektor i universitetit me pas ndonjë shkëmbim të emailave me donator për shtyrje të këtij afati, në mënyrë që të na jepni edhe neve hapësirë për koordinim ose nëse nuk keni ju hapësirë kohore atëherë ne thërrasim seancë urgjente sepse kjo situatë kjo gjendje është urgjente aq sa është edhe buxheti i komunës së Gjilanit.

Ne qartësohemi edhe me partitë tona politike dhe nesër bëjmë zgjidhje dhe ndajmë lokacionin më të përshtatshëm për universitetin Kadri Zeka.

Por kërkoj nga ju si anëtare e Kuvendit, nëse ka mundësi për shtyrje me donatorët është mirë me u shty 1 javë apo 2, në mënyrë që të trajtohet kjo çështje.

**Artan Dërmaku:** ne kemi bërë kërkesën mendoj me kohë, unë e kuptoj që keni pas probleme të ndryshme qofshin politike, qofshin procedurale, por ne kemi bërë kërkesën.

Unë nuk mbaj përgjegjësi as për kryetarin e Komunës dhe as për kuvendin, sepse nuk është çështje e imja.

Ne kemi bërë kërkesën dhe disa herë kemi diskutuar edhe njëherë po e ritheksoj kryetari i Komunës ka qenë shumë aktiv në këtë çështje të gjetjes, por nuk jemi dakorduar për vendet.

Sa i përket ish FSK-së ka qenë kërkesë e kamotshme prioritet i qeverisë gjithmonë i çdo qeverie siguria dhe pastaj të tjerat vonë në hierarki dhe ajo është treguar që moti që nuk do të bëhet por edhe nëse bëhet ndonjëherë do të merr kohë dhe kjo nuk do të bëhet para një dekade dhe ne nuk kemi kohë me prit.

Është refuzuar disa herë edhe nga ministria e Mbrojtjes edhe nga FSK-ja dhe sa i përket çështjeve të tjera edhe njëherë dua ta theksoj, e kuptoj 1 muaj por ne po presim, por nuk po presin ata që duhet të kenë dokumentacionin e gatshëm sepse nuk bëhet çështja vetëm për Gjilanin, por edhe për 3 institucione tjera dhe kur ata i dorëzojnë pastaj mbyllet dhe nuk kemi mundësi.

Unë besoj se do të kenë mirëkuptim edhe për 1 javë, por jo më tepër ndryshe unë do të dal dhe do të them që komuna e Gjilanit nuk ka hapësirë për universitetin e Gjilanit.

**Arbër Musliu:** pronat që i keni vizituar me kryetarin a keni pas një dakordancë për njërën prej pronave?

**Artan Dërmaku:** ka pas një dakordim të themi kështu, por ka qenë diku te tregu i veturave që është pozicion i mirë për një të ardhme.

**Ramiz Ramadani:** unë mendoj se ne duhet të rekomandojmë dhe ekzekutivi e ka për detyrë me t’i ofru 3 alternativa dhe kur të harmonizohen.

**Kushtrim Kadriu:** po e propozoj që nesër në orën 11, mund të takohemi me shefat e grupeve në takim dhe pastaj aty marrim hapa.

**Ismajl Kurteshi:** një rekomandim të del prej kuvendit, që bashkë me grupet parlamentare të marrin përgjegjësi që në afatin më të shkurtër të mundshëm për 10 ditë, që ta përcaktoj një hapësirë për universitetin e Gjilanit.

***Me 21 vota për miratohet rekomandimi i Kuvendit Komunal.***

 **Procesmbajtësja Kryesuesi i KK**

**Arbresha Ismaili- Hyseni Kushtrim Kadriu**